देवकी कंस के चाचा देवक की पुत्री थी। इस प्रकार वह कंस की चचेरी बहन थी। कंस उससे बड़ा स्नेह रखता था। अपनी इस प्रिय बहन का विवाह उसने शूरसेन के पुत्र वसुदेव के साथ बहुत धूम-धाम से किया। .विवाहोपरांत कंस देवकी को रथ पर बैठा कर उसकी ससुराल पहुँचाने जा रहा था। स्नेहवश वह स्वयं ही रथ हांक रहा था। उसके साथ दहेज स्वरुप प्रदत्त अनेकों स्वर्ण जडित रथ,सोने के हारों से अलंकृत हाथी, घोड़े आदि तथा सुन्दर आभूषणों से विभूषित सुकुमारी दासियाँ भी जा रही थीं। उस समय बारात-बिदाई की अनुपम छटा देखते ही बनती थी। सब कुछ बड़े सुन्दर और व्यवस्थित ढंग से चल रहा था कि मार्ग में अचानक आकाशवाणी सुनाई दी। देववाणी ने कंस को संबोधित करते हुए कहा-" हे मूर्ख कंस! तू जिसे इतने प्रेम से रथ में बैठाकर पहुँचाने जा रहा है, उसीके आठवें पुत्र के हाथों तेरी मृत्यु निश्चित है.".